**POSJET POZNATOG BOŠKOVIĆOLOGA STIPE KUTLEŠE**

Posljednje dane školske godine 2013./2014. svojim nam je dolaskom uljepšao doktor znanosti Stipe Kutleša. Došao je u pratnji pročelnice ureda Matice hrvatske Nives Marjanović, koje je i sam pročelnik. Posjetio je našu SŠ Delnice 14.svibnja i upoznao nas sa životom Ruđera Boškovića, Dubrovčanina koji je svojim radovima doprinio svijetu filozofije i znanosti. Upravo je Boškovića profesor Kutleša uzeo za temu svog doktorskog rada.

Zašto ste za temu vašeg doktorskog rada odabrali život i stvaralaštvo našeg svjetski poznatog znanstvenika?

*Ima nekoliko razloga zbog čega sam odabrao njega. Prije svega, Bošković je jedan od najvećih ljudi u znanosti uopće. Osobno me zanimala njegova filozofija. Kako sam ja studirao filozofiju i fiziku to je bio jedan sretan spoj, a Bošković je bio i fizičar i matematičar i znanstvenik širokih interesa, a bio je i filozof. Pa sam htio vidjeti što se to u njegovoj filozofiju nalazi, a kako sam studirao fiziku, bio sam upoznat s tim modernim trendovima zbog čega sam i uvidio da kod Boškovića ima mnogo stvari koje su slične sa današnjom znanošću. Rezultat toga je preko 30 godina bavljenja Boškovićem.*

PORTRET RUĐERA BOŠKOVIĆA

Što je jače - vaša ljubav prema filozofiji ili prema fizici?

*Na to pitanje ne mogu odgovoriti zato što je fizika filozofija. One su uvijek bile skupa i fizika bez filozofije je nemoguća. To je pokazao Bošković kao i drugi znanstvenici koji se nisu ni nazivali filozofima - Einstein, Newton, Bohr i mnogi drugi. Svi su filozofijom otvarali pitanja u znanosti. Tako je i Bošković prije svega filozof iako ga se često predstavlja prvo kao znanstvenika. On je znanstvenik, ali je njegova čitava znanost proizašla iz njegove filozofije.*

Saznala sam da ste radili i u nekoliko srednjih škola te da trenutno radite kao profesor na Filozofskom fakultetu Družbe Isusove, Hrvatskim studijima, Katoličkom bogoslovnom, Filozofskom fakultetu Sveučilišta u Zagrebu te da ste neko vrijeme radili na PMF-u. Je li vam bilo ljepše raditi u školama ili sa studentima?

*Na početku karijere sam dvije, tri godine honorarno radio u srednjim i osnovnim školama. Teško mi je reći jer i srednje škole i fakulteti imaju svoje specifičnosti. Na oba je mjesta lijepo raditi pod uvjetom da su studenti i đaci ozbiljni. Mnogi me doživljavaju kao strogoga, iako mislim da nisam, a doživljavaju me kao strogoga jer ne dajem ocjene bez pokrića. Želim da se mladi nauče raditi.*

Mora da je teško raditi na toliko različitih mjesta?

*Nije mi uopće teško raditi zato što volim što radim, a pogotovo mi je drago ako su studenti dobri. Onda se s njima jako lijepo radi.*

Boravili ste i na University of Edinburgh. Kako vam to svidjelo? Razlikuje li se njihov obrazovni sustav od našeg u Republici Hrvatskoj?

*Da, posjetio sam i Škotsku i iznimno sam zadovoljan iskustvom koje sam stekao tamo. Moram reći da je sama atmosfera tog fakulteta veoma posebna i dosta se razlikuje od naše. U kratkom vremenu sam shvatio da tamo nema mjesta neradu, a rad se nagrađuje. Znanje se iznimno cijeni što kod nas nije situacija. Posebno su mi u sjećanju ostale biblioteke koje znaju biti otvorene čitavu noć. Preporučio bih svim studentima koji dobiju mogućnost studiranja i van Hrvatske da probaju i steknu nova iskustva. To bi im produbilo znanje i upoznali bi se s tom radnom atmosferom. Problem to što se studenti koji iskuse taj život rijetko vraćaju u Hrvatsku.*

Čime se bavite pored vašeg regularnog posla?

*Bio sam dosta godina u organizacijskom odboru simpozija „Dani Frane Petrića“ te nekoliko puta organizator skupova Matice hrvatske i Sveučilišta u Sarajevu čime smo nastojali ostvariti međunarodnu suradnju. Također, organizirali smo i ljetnu školu Matice hrvatske za koji studenti kažu da u tih tjedan dana nauče više nego u cijelom semestru. Oni su jako zadovoljni, a to nam sve govori.*

Profesor Kutleša je u nastavku održao prezentaciju pod nazivom *Važnost Ruđera Boškovića za hrvatsku i svjetsku znanost* u kojoj smo doznali u čemu nam je sve Bošković olakšao život te bez kojih njegovih teorija današnji život ne bi izgledao kako izgleda. Postavio je mnoge temelje suvremene fizike pa čak i u kvantnoj teoriji. Njegovi doprinosi su zaista brojni. Utemeljio je zvjezdarnicu u Breri, otkrio postojanje planeta Urana, odredio pravi oblik Zemlje (geoid), izumio mnoge znanstvene instrumente, usavršio metodu istraživanja pogrešaka… Njegovo djelo *Teorija prirodne filozofije* je svjetski poznato djelo kojim su se koristili mnogi znanstvenici nakon Boškovića. O njegovoj veličini govori i činjenica da ga mnogi narodi žele pripisati kao svojeg sunarodnjaka.

SPOMEN-PLOČA R.BOŠKOVIĆU U DUBROVNIKU